Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Abbażi tat-tagħlimiet meħuda mill-2014 'il hawn u l-konsultazzjonijiet dettaljati minn April ta' din is-sena, il-Kummissjoni llum iddeċidiet fuq sensiela ta' miżuri biex issaħħaħ ulterjorment l-istat tad-dritt fl-Ewropa. Matul dawn l-aħħar ħames snin. il-Kummissjoni Ewropea kellha tittratta sensiela ta' sfidi għall-istat tad-dritt fl-Unjoni Ewropea. Il-proġett Ewropew iserraħ fuq ir-rispett kostanti tal-istat tad-dritt. Dan huwa prerekwiżit biex iċ-ċittadini jibbenefikaw mid-drittijiet tagħhom skont id-dritt tal-Unjoni u għall-fiduċja reċiproka bejn l-Istati Membri. Stħarriġ tal-opinjoni pubblika tal-Ewrobarometru maħruġ illum juri li aktar minn 80% taċ-ċittadini jagħtu importanza kbira lir-rispett tal-istat tad-dritt, u jħossu li dan jeħtieġ li jittejjeb. Daqs 89% taċ-ċittadini jħossu l-bżonn li l-istat tad-dritt jiġi rispettat fl-Istati Membri l-oħra kollha. L-Ewwel Viċi President, Frans Timmermans illum qal: “Il-Qorti Ewropea tal-Ġustizzja dan l-aħħar tenniet li l-istat tad-dritt huwa essenzjali għall-funzjonament tal-UE. L-importanza tiegħu hija rikonoxxuta wkoll minn maġġoranza kbira ta' ċittadini tal-UE. Madankollu, f'dawn l-aħħar ħames snin safa attakkat b'diversi modi. Il-Kummissjoni Ewropea qed tiġġieled bla heda biex tirreżisti dawn l-attakki bl-għodda li għandna għad-dispożizzjoni tagħna, u se tibqa' tagħmel dan. Illum iddeċidejna li nsaħħu ulterjorment is-sett ta' għodod tagħna, biex nippromovu, nipproteġu u nsaħħu l-istat tad-dritt.” Illum il-Kummissjoni qed tistabbilixxi inizjattivi konkreti miġbura flimkien fi 3 pilastri: il-promozzjoni ta' kultura dwar l-istat tad-dritt; il-prevenzjoni ta' problemi b'rabta mal-istat tad-dritt; u r-rispons effettiv għall-ksur tal-istat tad-dritt. Fil-vesti ta' gwardjan tat-Trattati, il-Kummissjoni Ewropea għandha rwol uniku. Madankollu, l-istituzzjonijiet kollha tal-Unjoni u l-Istati Membri kollha huma responsabbli li jiggarantixxu r-rispett tal-istat tad-dritt bħala valur fundamentali tal-Unjoni tagħna. Apparti minn dan, rispons effettiv jirrikjedi wkoll l-appoġġ tas-soċjetà ċivili. Il-Kummissjoni qiegħda wkoll tistieden lil kulħadd biex jaġixxi. Sabiex tippromovi kultura komuni dwar l-istat tad-dritt fl-Ewropa kollha, il-Kummissjoni se twettaq segwitu tal-idea ta' avveniment annwali ddedikat għad-djalogu mas-soċjetà ċivili. Se tagħmel użu sħiħ mill-possibbiltajiet ta' finanzjament biex tagħti s-setgħa lill-partijiet ikkonċernati, inkluża s-soċjetà ċivili, li jippromovu l-istat tad-dritt, u se tiżviluppa strateġija ta' komunikazzjoni apposta dwar l-istat tad-dritt. Il-Kummissjoni se ssaħħaħ il-kooperazzjoni mal-Kunsill tal-Ewropa u ma' organizzazzjonijiet internazzjonali oħra, kif ukoll man-netwerks ġudizzjarji u mal-parlamenti nazzjonali. Il-Kummissjoni tistieden lill-Parlament Ewropew, lill-Kunsill u lill-Istati Membri biex ikunu involuti bis-sħiħ f'dan il-proċess. Sabiex tilqa' minn qabel għall-problemi li jistgħu jfeġġu dwar l-istat tad-dritt, il-Kummissjoni ddeċidiet li tistabbilixxi Ċiklu ta' Rieżami tal-Istat tad-Dritt, inkluż Rapport annwali dwar l-Istat tad-Dritt li jkopri l-Istati Membri kollha tal-UE. Din is-sistema addizzjonali se tgħin biex il-problemi li jinqalgħu b'rabta mal-istat tad-dritt jiġu individwati minn kmieni kull fejn dawn ifeġġu. Il-Kummissjoni se tapprofondixxi l-monitoraġġ tagħha tal-iżviluppi li jirrigwardaw l-istat tad-dritt u se tistieden lill-Istati Membri kollha biex jinvolvu ruħhom fi skambju reċiproku ta' informazzjoni u djalogu, inkluż permezz ta' netwerk ta' persuni ta' kuntatt nazzjonali. Għandu jkun hemm segwitu apposta tar-rapport annwali mal-Parlament u l-Kunsill. Apparti minn hekk il-Kummissjoni se tiżviluppa ulterjorment it-Tabella ta' Valutazzjoni tal-Ġustizzja tal-UE u se ssaħħaħ id-djalogu ma' istituzzjonijiet oħra tal-UE, mal-Istati Membri, mal-partiti politiċi Ewropej u mal-partijiet ikkonċernati. Għal rispons komuni effettiv għall-ksur tal-istat tad-dritt, il-Kummissjoni se tkompli tagħmel użu komplut mis-setgħat ta' infurzar tagħha, jekk il-miżuri ta' individwar minn kmieni u ta' prevenzjoni ma jkunux effettivi. Il-Kummissjoni se tadotta approċċ strateġiku għall-proċedimenti ta' ksur, u se tressaq każijiet quddiem il-Qorti tal-Ġustizzja tal-UE skont il-ħtieġa. Fid-dawl tat-tempistika kritika ta' tali każijiet, il-Kummissjoni se titlob għal miżuri interim u proċeduri mħaffa meta jkun hemm bżonn. Il-Kummissjoni se tappoġġa wkoll b'mod kostruttiv lill-Istati Membri biex kwistjonijiet relatati mal-istat tad-dritt ma jkomplux jeskalaw u jiġu riżolti u sabiex is-sitwazzjoni tittreġġa' lura b'mod sostenibbli. Barra minn hekk, il-Kummissjoni tistieden lill-Parlament Ewropew u lill-Kunsill biex jirrifletti dwar approċċ kollettiv għall-ġestjoni tal-każijiet taħt l-Artikolu 7 TUE b'regoli proċedurali ċari. L-istat tad-dritt: valur kondiviż għall-Ewropej kollha Ir-riżultati tal-istħarriġ tal-opinjoni pubblika tal-Ewrobarometru maħruġ illum juri li ċ-ċittadini jagħtu importanza kbira lir-rispett tal-istat tad-dritt: L-Ewrobarometru juri wkoll appoġġ qawwi għar-rwol tal-midja u tas-soċjetà ċivili biex min hu fil-poter jinżamm responsabbli, b'aktar minn 8 ċittadini minn kull 10 tal-fehma li huwa importanti li l-midja u s-soċjetà ċivili jkunu jistgħu joperaw liberament u jikkritikaw lill-gvern mingħajr is-sogru ta' intimidazzjoni. Sfond Fil-Komunikazzjoni tagħha tat-3 ta' April 2019, il-Kummissjoni ppreżentat ħarsa ġenerali lejn is-sett ta' għodod eżistenti għall-istat tad-dritt u nediet konsultazzjoni dwar ir-riformi neċessarji. Ġew riċevuti 'il fuq minn 60 kontribut u saru dibattiti u diskussjonijiet fl-istituzzjonijiet tal-UE, mal-Istati Membri, mal-organizzazzjonijiet internazzjonali, man-netwerks ġudizzjarji, mas-soċjetà ċivili u mad-dinja akkademika. Il-Komunikazzjoni tal-lum tieħu inkunsiderazzjoni dan id-dibattitu. L-Unjoni Ewropea hija bbażata fuq sett ta' valuri kondiviżi, inklużi d-drittijiet fundamentali, id-demokrazija u l-istat tad-dritt. Dawn huma l-pedament tas-soċjetajiet tagħna u tal-identità komuni tagħna. L-ebda demokrazija ma tista' tirnexxi mingħajr qrati indipendenti li jiggarantixxu l-ħarsien tad-drittijiet fundamentali u tal-libertajiet ċivili, u lanqas ma tirnexxi mingħajr soċjetà ċivili attiva u mezzi tax-xandir liberi li jaċċertaw il-pluraliżmu. L-istat tad-dritt għandu impatt dirett fuq il-ħajja ta' kull ċittadin: huwa prekundizzjoni għall-iżgurar ta' trattament indaqs f'għajnejn il-liġi u tad-difiża tad-drittijiet individwali, għall-prevenzjoni tal-abbuż tal-poter mill-awtoritajiet pubbliċi u sabiex dawk li jieħdu d-deċiżjonijiet jinżammu responsabbli. L-istat tad-dritt jiddetermina kemm il-liġijiet jiġu stabbiliti b'mod responsabbli, kemm jiġu applikati b'mod ġust, u kemm dawn jaħdmu b'mod effettiv. Ikopri wkoll kwistjonijiet istituzzjonali bħall-qrati indipendenti u imparzjali, u s-separazzjoni tal-poteri. Għal Aktar Informazzjoni Komunikazzjoni dwar l-Istat tad-Dritt 3 ta' April Komunikazzjoni dwar l-Istat tad-Dritt 17 ta' April Ewrobarometru dwar l-Istat tad-Dritt inklużi r-rapport, l-iskedi informattivi tal-pajjiżi u l-infografika Kontributi għad-dibattitu dwar l-Istat tad-Dritt